Heger, Eduard, podpredseda vlády a minister financií SR, poverený vedením Ministerstva zdravotníctva SR (2021-03-18):
Tak mám tu samé dobré odpovede, tak som rád, že ich môžem prezentovať aj za kolegyne a kolegov. Dobre. Takže, vážený pán predsedajúci, ďakujem za slovo. Vážený pán poslanec, tam ste, ďakujem pekne. Dovoľte mi, aby som vám teda prečítal to, čo nachystalo ministerstvo investícií, regionálneho rozvoja a informatizácie. Príprava a schválenie plánu spravodlivej transformácie, skrátka plán, je základnou podmienkou čerpania finančných prostriedkov z fondu na spravodlivú transformáciu. Proces prípravy tohto plánu bol zahájený v októbri 2020 a sfinalizovaný bude v máji 2021, kedy bude Európskej komisii predložená finálna správa. Akčný plán pre transformáciu Hornej Nitry z roku 2019 nie je podľa požiadavky Európskej komisie považovaný za splnenie základnej podmienky, a preto musíme pripraviť tento nový strategický plán. Súčasťou prípravy plánu je analýza transformačného potenciálu štyroch regiónov: Horná Nitra ako prioritný región, Košický, Banskobystrický a Bratislavský kraj. Na základe analýzy v tomto pláne dôjde k potvrdeniu oprávnenosti čerpania jednotlivých regiónov z Fondu na spravodlivú transformáciu a spravodlivému prerozdeleniu alokácie medzi jednotlivé regióny. Alokácia prostriedkov z Fondu na spravodlivú transformáciu bude brať do úvahy rozsah, v akom budú jednotlivé regióny čeliť transformačným výzvam, súvisiacim s potrebou znižovania emisií skleníkových plynov a zároveň sociálnym výzvam v súvislosti so stratou pracovných miest potenciálne vyplývajúcich z transformácie. Z tejto premisy nám zatiaľ vychádza ako najviac oprávnený región Hornej Nitry a Košický kraj. Plán spravodlivej transformácie bude hotový už v máji 2020, avšak zo strany Európskej komisie očakávame jeho schválenie spoločne so schválením Operačného programu Slovensko. Fond na spravodlivú transformáciu bude samostatná prioritná os Operačného programu Slovensko a bude z neho možné začať čerpať až od roku 2022. Súbežne s prípravou plánu zahájilo MIRRI zber projektových zámerov formou nezáväznej online výzvy. Táto výzva bola zverejnená na webstránke ministerstva investícií, regionálneho rozvoja a informatizácie Slovenskej republiky práve dnes. Cieľom tejto výzvy bude identifikovať kvalitné projektové zámery, ktoré budú môcť byť podporené z Fondu pre spravodlivú transformáciu. Pre proces samotného zberu projektových zámerov, ich vyhodnocovania, stanovenia kritérií je vytvorený tím odborníkov MIRRI, rezortných zástupcov a zástupcov technickej asistencie Európskej komisii JASPERS. Cieľom je už počas tvorby plánu spravodlivej transformácie pripraviť kľúčové projekty na budúce čerpanie fondu, aby sa čerpanie financií začalo bezprostredne po skončení, pardon, po schválení operačného programu, a teda aby sme z fondu nestratili ani cent. Európska komisia len nedávno schválila Slovenskej republike ako jedinej krajine v Európskej únii dodatočnú technickú asistenciu v hodnote 500-tisíc eur, ktorá bude k dispozícii od septembra 2021 na pomoc pri príprave a tvorbe projektovej dokumentácie budúcich žiadateľov z fondu počas 12 mesiacov v jednotlivých oprávnených regiónoch. V súvislosti s koordináciou pripravíme mechanizmus spravodlivej transformácie, boli v decembri 2020 v oprávnených regiónoch vytvorené regionálne tematické pracovné skupiny pre prípravu a implementáciu Fondu spravodlivej transformácie. Jej členmi sú zástupcovia štátnej, verejnej správy, samosprávy, združení, zväzov, podnikateľských subjektov, občianskych združení a mimovládnych organizácií. Skupiny zasadli prvýkrát v decembri a sú organizované v pravidelných mesačných intervaloch. Na zasadnutiach MIRRI informujú o príprave strategického plánu a určuje sa ďalší postup v koordinácii s partnermi z územia. Na národnej úrovni bola vytvorená medzirezortná pracovná skupina pre koordináciu prípravy a implementáciu mechanizmu spravodlivej transformácie, ktorej predsedá MIRRI, medzirezortná pracovná skupina prvýkrát zasadla v januári, následne opäť v marci a bude sa ďalej uskutočňovať v pravidelných intervaloch. Ostatnými členmi sú zástupcovia ministerstva hospodárstva, dopravy a výstavby, školstva, vedy, výskumu a športu, financií, práce, sociálnych vecí a rodiny, životného prostredia a pôdohospodárstva a regionálneho rozvoja. Kľúčovou úlohou je koordinácia transformácie a identifikácia príslušných fondov a finančných nástrojov pre intervencie navrhnuté v PST, čiže plán spravodlivej transformácie. V zmysle prípravy tento plán pravidelne a intenzívne komunikuje s partnermi, pardon, MIRRI s partnermi v zahraničí, konkrétne z Českej republiky, Nemecka a Rumunska s cieľom výmeny skúseností a získavania príkladov dobrej praxe. Ďakujem za pozornosť.